Verminder jou risiko vir kanker - WelstandWelstand
Tuis / Advies / Verminder jou risiko vir kanker
Verminder jou risiko vir kanker
Wêreldkankerdag vind jaarliks op 4 Februarie plaas. Die doel is om wêreldwyd mense se aandag op kanker te vestig. Duisende mense word daagliks met kanker gediagnoseer. Volgens syfers sterf daar jaarliks byna 10 miljoen mense aan kanker. Dit is meer as al die MIV/Vigs, malaria- en tuberkulose-sterfgevalle saam. (Statistiek vir Covid-19 uitgesluit).
Daar is wel wenke om die risiko vir kanker te verminder:
Vermy die gebruik van enige tabak of tabakprodukte – insluitend e-sigarette. Dit is 'n baie belangrike aspek vir die voorkoming van kanker. Tabak bevat ten minste 80 verskillende middels wat kanker veroorsaak. Selfs die rook van een enkele sigaret kan veroorsaak dat die cilia (haaragtige struktuurtjies wat mukus of slym uit die longe verwyder) vir tot agt ure verlam word. Dit verhoed die verwydering van onsuiwerhede uit die lugweë wat longsiektes kan veroorsaak.
Vermy die gebruik van alkohol. Volgens die American Institute for Cancer Research word die oormatige gebruik van alkohol aan 200 siektes gekoppel, waaronder kanker van die mond, keel, stemkas, slukderm, dermkanaal, maag, lewer, niere en bors.
Handhaaf 'n gesonde dieet deur genoeg groente en vrugte te eet. Sny voedselsoorte uit wat vetsug kan veroorsaak. Vermy ook verwerkte vleisprodukte.
Behou 'n gesonde liggaamsmassa en raak fisies meer aktief. Probeer ten minste 30 minute per dag aan fisiese oefening afstaan. Meer is beter.
Beskerm jouself teen sonblootstelling. Velkanker is een van die algemeenste vorms van kanker. Mense wat in die natuur en in die buitelug werk, is meer blootgestel. Indien enigsins moontlik vermy die son tussen 10:00 en 15:00. Bly verkieslik in die skaduwee wanneer jy in die buitelug is. Die dra van 'n hoed en sonbril word aanbeveel. Bedek liggaamsdele wat direk aan die son blootgestel is. Maak daagliks gebruik van sonskerm. Vermy sonbeddens en sonlampe. Sonbeddens is deur die International Agency for Research on Cancer (IARC) geklassifiseer as 'n Groep 1-karsinogeen (wat kanker veroorsaak). Hierdie masjiene het die vermoë om hoë vlakke van UV-bestraling uit te straal wat baie sterker is as die strale van die middagson in die meeste lande.
Oorweeg immunisasie teen die menslike papilloomvirus en hepatitis B-virus. Daar is 'n baie sterk verband tussen bogenoemde virusse en servikskanker asook hepatosellulêre karsinoom, oftewel lewerkanker.
Mense met 'n swak immuunstelsel (hetsy weens swak versorging of weens medikasie wat jou immuunstelsel onderdruk) is meer blootgestel aan die risiko om kanker te ontwikkel.
Beoefen veilige seksuele omgang en vermy riskante seksuele gedrag.
Moenie jou gesondheid verwaarloos nie. Vergewis jouself van die basiese tekens en simptome van verskillende tipes kanker. Indien jy 'n verandering in jou liggaam waarneem, spreek jou dokter. 'n Deeglike ondersoek kan iets ongewoon oplewer, maar dit sal ook nie noodwendig kanker wees nie.